KIRJALLINEN KYSYMYS E-0152/00 esittäjä(t): María Sornosa Martínez (PSE) komissiolle. Ihmisten käyttöön tarkoitetun veden nitraattipitoisuuden enimmäisrajan ylittäminen Valenciassa (Espanja).



Virallinen lehti nro 330 E , 21/11/2000 s. 0093 - 0094



KIRJALLINEN KYSYMYS E-0152/00 esittäjä(t): María Sornosa Martínez (PSE) komissiolle (31. tammikuuta 2000) Aihe: Ihmisten käyttöön tarkoitetun veden nitraattipitoisuuden enimmäisrajan ylittäminen Valenciassa (Espanja) Viime vuoden lopulla julkistetun Valencian hallituksen vesienvalvontayksikön tiedonannon mukaan ihmisten käyttöön tarkoitetun veden nitraattipitoisuus ylitti Euroopan unionin ja Maailman terveysjärjestön salliman enimmäisrajan 46 Valencian kunnassa. Siinä esitetyn arvion mukaan yli 375 000 (10 % valencialaisista) henkilöä on alttiina nitraattien aiheuttamille terveyshaitoille (erityisesti syöpä aikuisilla ja anemia lapsilla). Veden saastuminen johtuu pääasiassa liiallisesta ja epätarkoituksenmukaisesta nitraattilannoitteiden käytöstä alueella harjoitetussa maanviljelyssä. Huolimatta tilanteen vakavuudesta Valencian hallitus on ainoastaan tiedottanut, että yhteensä 193 kunnan aluetta uhkaa nitraattien aiheuttama saastuminen, mutta mihinkään korjaaviin toimiin ei ole ryhdytty. Valencian hallitus on soveltanut yhteisön lainsäädäntöä väärin täyttämällä pelkästään muodolliset vaatimukset, mutta tarjoamatta mitään varsinaista ratkaisua ongelmaan. Ottaen huomioon direktiivin 98/83/EY(1) ihmisten käyttöön tarkoitetun veden laadusta ja direktiivin 91/676/ETY(2) vesien suojelemisesta maataloudesta peräisin olevien nitraattien aiheuttamalta pilaantumiselta sekä tulevan vesien suojelua koskevan puitedirektiivin, jonka hyväksymistä parhaillaan käsitellään, tietääkö komissio yhteisön lainsäädännön noudattamatta jättämisestä tässä tapauksessa, joka koskee Valencian väestölle haitallista nitraattipitoisuuden enimmäisrajan ylittämistä ja jos tietää, mihin toimiin se on ryhtynyt tai aikoo ryhtyä alueen väestön terveyden suojelemiseksi? (1) EYVL L 330, 5.12.1998, s. 32. (2) EYVL L 375, 31.12.1991, s. 1. Margot Wallströmin komission puolesta antama vastaus (30. maaliskuuta 2000) Komissio on tietoinen parlamentin jäsenen esille tuomasta ongelmasta, joka liittyy sallittujen nitraattimäärien ylittämisestä johtuvaan ihmisten käyttöön tarkoitetun veden pilaantumiseen. Tuomioistuin on antanut Espanjalle tuomion siitä, että se ei ole noudattanut vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annetun neuvoston direktiivin 91/676/ETY säännöksiä. Tuomioistuimen havaitsemat puutteet koskevat nimenomaan pilaantumisalttiiden vyöhykkeiden määrittelyä ja hyvän maatalouskäytännön ohjeiden laatimista(1). On syytä myös mainita, että komissio on nostanut tuomioistuimessa toisen kanteen(2) sen vuoksi, että Espanja ei ole antanut sille tiedoksi direktiivissä 91/676/ETY edellytettyjä pilaantumisalttiita alueita koskevia toimintaohjelmia. Juomavettä koskevan ongelman suhteen komissio on juuri käynnistänyt rikkomisesta johtuvan menettelyn sen vuoksi, että monien Valencian itsehallintoalueen kuntien juomaveden laatu on huono. Perusteluna käytetään juomaveden laadusta 15. heinäkuuta 1980 annetun neuvoston direktiivin 80/778/ETY(3) riittämätöntä toimeenpanoa. Komissio toivoo näiden menettelyjen auttavan ratkaisemaan kysyjän esille tuoman ongelman. Komissio ryhtyy lisäksi kaikkiin tarpeellisiin toimenpiteisiin varmistaakseen, että Espanja tekee täydellisen luettelon pilaantumisalttiista alueista kaikissa maakunnissa, joissa maataloudesta peräisin oleva typpi uhkaa makean veden tai meriveden laatua, ja että Espanja laatii toimintaohjelmat nopeasti. On kuitenkin myös paikallaan muistuttaa, että hyvän maatalouskäytännön ohjeiden toimeenpano on vastedes pakollista Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17. toukokuuta 1999 annetun neuvoston asetuksen (EY) N:o 1257/1999(4) nojalla luonnonhaittakorvauksen maksamisen (asetuksen V luku) ja maatalouden ympäristötuen toimeenpanon (asetuksen VI luku) osalta. (1) Asia C-71/97, tuomio annettu 1.10.1998. (2) Asia C-274/98. (3) EYVL L 229, 30.8.1980. Direktiivi sellaisena kuin se on muutettuna EYVL L 224, 3.9.1993. (4) EYVL L 160, 26.6.1999.